नोएडा: युवती से गैंगरेप करने वाले सभी पांचों आरोपी गिरफ्तार  
पिछले सप्ताह 21 वर्षीय युवती से गैंगरेप करने वाले सभी आरोपी गिरफ्तार
कुल पांच आरोपियों में से आखिरी दो फरार आरोपियों को भी मंगलवार को गिरफ्तार
सेक्टर 63 के पास एक पार्क में 13 नवंबर की शाम को महिला से दुष्कर्म किया
नोएडा में पिछले सप्ताह 21 वर्षीय युवती से गैंगरेप करने के कुल पांच आरोपियों में से आखिरी दो फरार आरोपियों को भी मंगलवार को गिरफ्तार कर लिया गया. नोएडा पुलिस ने बताया कि 20 वर्ष की आयु के आस-पास के गुड्डू और श्यामू ने सेक्टर 63 के समीप एक पार्क में 13 नवंबर की शाम को महिला से सबसे पहले दुष्कर्म किया. पुलिस ने बताया कि इसके बाद उन्होंने फोन करके अपने तीन अन्य दोस्तों को बुलाया तथा उन्होंने भी पीड़िता से दुष्कर्म किया.  गौतम बुद्ध नगर के वरिष्ठ पुलिस अधीक्षक वैभव कृष्णा ने बताया, ‘गुड्डू को पर्थला चौक से पकड़ा गया, जबकि श्यामू को फेज 3 इलाके से मंगलवार शाम को गिरफ्तार किया गया.'
सामूहिक दुष्कर्म के आरोपी इन पांच लोगों के अलावा पुलिस ने रवि नाम के शख्स को भी गिरफ्तार किया, जो महिला का दोस्त है. उसने महिला को उस शाम नौकरी ढूंढने में मदद करने की आड़ में पार्क के पास बुलाया था, लेकिन उसका यौन शोषण करने की कोशिश की. पार्क के समीप झुग्गियों में रहने वाले गुड्डू और श्यामू इस दौरान वहां पहुंच गए. उन्होंने रवि की पिटायी करने के बाद उसे धमकाया और भगा दिया, लेकिन बाद में खुद युवती से दुष्कर्म किया. 
दुष्कर्म के सभी पांचों आरोपी पार्क के समीप बनी झुग्गियों में रहने वाले हैं. पुलिस ने बताया कि युवती को मेडिकल जांच के लिए भेजा गया है और उसे विशेषज्ञों की काउंसिलिंग तथा कानूनी सहायता मुहैया कराई गई है. मामले की गंभीरता को देखते हुए सभी एहतियात बरते गए हैं.